## Rješenje Ustavnog suda Republike Hrvatske broj:U-II-4001/2003 od 12. listopada 2005.

### NN 127/2005 (26.10.2005.), Rješenje Ustavnog suda Republike Hrvatske broj:U-II-4001/2003 od 12. listopada 2005.

# USTAVNI SUD REPUBLIKE HRVATSKE

**2376**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, rješavajući o prijedlogu za pokretanje postupka za
ocjenu suglasnosti drugog propisa s Ustavom i zakonom, na sjednici održanoj
dana 12. listopada 2005. godine, donio je

## RJEŠENJE

I. Odbacuje se prijedlog za pokretanje postupka
za ocjenu suglasnosti s Ustavom i zakonom Odluke o proglašenju Zakona o zaštiti
od nasilja u obitelji, broj: 01-081-03-2623/2 od 18. srpnja 2003. godine
(»Narodne novine«, broj 116/03.).

II. Ovo rješenje objavit će se u »Narodnim
novinama«.

```
Obrazloženje
```

```

```

1. »Autonomna ženska kuća Zagreb« u Zagrebu (u
daljnjem tekstu: predlagateljica), podnijela je
prijedlog za pokretanje postupka za ocjenu suglasnosti s Ustavom i zakonom
Odluke o proglašenju Zakona o zaštiti od nasilja u obitelji, broj: 01-081-03-2623/2
od 18. srpnja 2003. godine.

Predlagateljica smatra da je osporena
Odluka o proglašenju Zakona o zaštiti od nasilja u obitelji u nesuglasju s
odredbom članka 14. stavka 2. Ustava Republike Hrvatske iz razloga što je »u
razdoblju od 22. srpnja 2003. godine, kada je prestao važiti stari Obiteljski
zakon (»Narodne novine«, broj 162/98.) pa do 30. srpnja 2003. godine, kada je
stupio na snagu Zakon o zaštiti od nasilja u obitelji postojala u području
predmetne materije pravna praznina koja se očituje u činjenici da čini
obiteljskog nasilja nisu sankcionirani kao prekršajno ponašanje.«.

Ustavni sud nije nadležan za odlučivanje.

2. Člankom 128. točkama 1. i 2. Ustava propisano
je da Ustavni sud odlučuje o suglasnosti zakona s Ustavom, te o suglasnosti
drugih propisa s Ustavom i zakonom.

Pod drugim propisom u smislu navedene ustavne
odredbe podrazumijeva se općenormativni akt donesen
unutar zakonskog ovlaštenja od strane nadležnog tijela državne vlasti, odnosno
propis kojega tijela jedinica lokalne i područne (regionalne) samouprave i
druge pravne osobe s javnim ovlastima donose unutar svog djelokruga poslova
utvrđenog Ustavom i zakonom, koji uređuje odnose na općenit način i koji se
odnosi u pravilu na neodređeni krug adresata.

3. Osporenu Odluku o proglašenju Zakona o
zaštiti od nasilja u obitelji donio je predsjednik Republike Hrvatske, na
temelju ovlasti propisanih odredbom članka 88. stavka 1. Ustava Republike
Hrvatske (»Narodne novine«, broj 41/01. – pročišćeni tekst i 55/01. –
ispravak).

Riječ je o pojedinačnom aktu kojim je
predsjednik Republike Hrvatske na temelju ustavne ovlasti proglasio Zakon o zaštiti od nasilja u obitelji, a
koji je Hrvatski sabor donio u skladu s odredbom članka 80. alineje 2. Ustava.

Slijedom navedenog, Sud ocjenjuje da se ne radi o
drugom propisu iz odredbe članka 128. alineje 2. Ustava pa osporeni pojedinačni
akt nije predmet ocjene ustavnosti i zakonitosti pred Ustavnim sudom Republike
Hrvatske.

4. Prema odredbi članka 32. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst), Ustavni sud će rješenjem odbaciti prijedlog za
ocjenu suglasnosti drugog propisa s Ustavom i zakonom u slučaju kad nije
nadležan za odlučivanje i u drugim slučajevima kada ne postoje pretpostavke za
odlučivanje o biti stvari.

Budući da predlagateljica
osporava akt koji nije drugi propis iz članka 128. alineje 2. Ustava, na
temelju članka 32. Ustavnog zakona o Ustavnom sudu Republike Hrvatske riješeno
je kao u točki I. izreke.

Rješenje iz točke II. izreke doneseno je na
temelju odredbe članka 29. Ustavnog zakona o Ustavnom sudu Republike Hrvatske.

Broj: U-II-4001/2003

Zagreb, 12. listopada 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Rješenje, NN 127/2005-2376